Tirsdag eftermiddag var der brand i to biler i parkeringshuset Q-Park Palads i Aalborg.

- Der er udbrudt brand på 3. etage i et parkeringshus, Q-Park Palads, og branden spreder sig så til en bil ved siden af, oplyser indsatsleder Niels Eltzholtz fra Nordjyllands Beredskab. Et yderligere køretøj ved siden af blev kraftigt brandskadet. Ifølge indsatslederen opstod branden i en konventionel bil - altså en enten benzin- eller dieselbil. Hvorfor den brød i brand, vides endnu ikke. - Da vi ankommer, er den ene bil helt omtændt af flammer, fortæller Niels Eltzholtz. Beredskabet har netop slukket branden i de to biler. Der er sket kraftig røgudvikling i og omkring parkeringshuset, fortæller han. - Vi arbejder i øjeblikket med at få røgen ud af bygningen, siger Niels Eltzholtz. Indsatslederen oplyser desuden, at de har afspærret området, og der derfor ikke er passage mellem Vesterbro og Ved Stranden. Han opfordrer borgere til at holde sig væk fra området og give beredskabet arbejdsro. Beredskabet forventer at have afsluttet arbejdet om en times tid.